పెట్టుబడులకు తెలంగాణ ఎంతో అనుకూలం
అసోచామ్‌ అధ్యక్షుడు సునీల్‌ కనోరియా
హైదరాబాద్‌ : తెలంగాణలో పెట్టుబడులకు ఎంతో అనువైన వాతావరణం ఉందని, ఉమ్మడిఆంద్రప్రదేశ్‌గా ఉన్నకాలంలోనే కాకుండా ప్రత్యేక రాష్ట్రం ఏర్పడినతర్వాత ఇన్వెస్టర్లు ఎక్కువ ఆసక్తి చూపిస్తున్నారని అసోచామ్‌ అధ్యక్షుడు సునీల్‌ కనోరియా వెల్లడించారు. సోమవారం తెలంగాణ ఐటి పంచాయితీరాజ్‌ శాఖ లమంత్రి కెటిరామారావును మర్యాదపూర్వకంగా కలిసి ఐటిరంగం తీరుతెన్నులు, వృద్ధి అవకాశాలు, ఉత్పత్తి, పారిశ్రామికరంగం తీరుతెన్నులపై సమగ్ర చర్చలు జరిపారు. మెట్రోరైలుతో రవాణా వసతులు మరింతమెరుగుపడతాయని, పివిఎన్‌ఆర్‌ ఎక్స్‌ప్రెస్‌ హైవే, ఔటర్‌రింగురోడ్డు వంటి రవాణా కారిడార్లతో మంచి వృద్ధికి అవకాశం ఉందని కనోరియా వెల్లడించారు. పారిశ్రామికీకరణ పరంగా ప్రస్తుతం తెలంగాణ,ఆంధ్రప్రదేశ్‌రాష్ట్రాలో పోటీపడుతున్నాయని ఇన్వెస్టర్లకు ఇదొక మంచి తరుణమని పేర్కొన్నారు. పారిశ్రామిక లైసెన్సులు కేవలం 15రోజుల్లోనే తెలంగాణప్రభుత్వం జారీచేస్తోందని, ఐపాస్‌ వంటి అత్యాధునిక విధానాలతోపాటు ఎటువంటి అడ్డంకులులేని వ్యవస్థను ఏర్పాటుచేసినందున తెలంగాణలో ఉత్పత్తిరంగానికి మరిన్ని పెట్టుబడులు అందుతాయని, మరిన్ని పరిశ్రమలు రావచ్చని పేర్కొన్నారు. అలాగే బిజినెస్‌ సానుకూల వాతావరణం తెలంగాణలో పూర్తిస్థాయిలో ఉందని అందువల్లనే ఇటీవలి కాలంలో మరింతగా పెట్టుబడులు పెరిగే అవకాశం ఉందన్నారు. తెలంగాణ ప్రభుత్వ కృషిని ఈ సందర్భంగా ఆయన ప్రశంసించారు.